মুম্বই থেকে জয়পুরগামী জেট এয়ারওয়েজের উড়ানের ‘অঘটন’কে এমনই সব বিশেষণে বর্ণনা করছেন যাত্রীরা। কেবিনে বায়ুর চাপে নিয়ন্ত্রণ না থাকার ঘটনায় সোশ্যাল মিডিয়া ও সংবাদ মাধ্যমে উঠে আসছে যাত্রীদের দুর্বিষহ অভিজ্ঞতা। আর তার মূল সুর, মাঝ আকাশে আধঘণ্টা কার্যত যমে-মানুষে টানাটানির পর মৃত্যুর মুখ থেকে ফিরে এসেছেন তাঁরা। মুম্বইয়ের একটি বেসরকারি সংস্থার পেশাদার কর্মী প্রশান্ত শর্মা। কর্মসূত্রেই মুম্বই থেকে জয়পুর যাওয়ার প্রথম ফ্লাইট ধরেন। জেট এয়ারওয়েজের সেই ৯ ডব্লিউ ৬৯৭ উড়ানের ‘দুর্ঘটনা’র পর বিকল্প বিমানে জয়পুরে পৌঁছেই নিজের অভিজ্ঞতার কথা জানান তিনি। সংবাদ সংস্থা পিটিআইকে তিনি জানিয়েছেন, ‘‘নির্ধারিত সময়েই আকাশে ওড়ে বিমান। আমি ছিলাম দু’দিকের সিটের মাঝখানে ধারের একটি সিটে। বিমান আকাশে ওড়ার কিছুক্ষণের মধ্যেই কানে ব্যথা শুরু হল। উপর থেকে নেমে এল অক্সিজেন মাস্ক। আমার পাশের সিটে বসা সহযাত্রীর দিকে তাকাতেই দেখি, তাঁর নাক দিয়ে রক্ত বের হচ্ছে। আরও কয়েকজন চিৎকার করে বলছিলেন, কান ফেটে গেল। গোটা কেবিনে যাত্রীদের মধ্যে তখন গ্রাস করেছে আতঙ্ক। সবাই নিজের সিটে জড়োসড়ো হয়ে বসে।’’ Panic situation due to technical fault in @jetairways 9W 0697 going from Mumbai to Jaipur. Flt return back to Mumbai after 45 mts. All passengers are safe including me. pic.twitter.com/lnOaFbcaps প্রশান্ত শর্মা বলেন, ‘‘এর মধ্যেই ঘোষণা হল, বিমান মুম্বইতেই ফিরে যাচ্ছে। কিন্তু কেন, কী কারণ, সে সব কিছুই জানানো হয়নি। ওই সময় মনে হচ্ছিল আর হয়তো বেঁচে ফিরব না। ঘোষণার পরই আকাশে চক্কর কাটতে শুরু করল আমাদের বিমান। প্রায় আধ ঘণ্টা কার্যত প্রাণ হাতে করে বসেছিলাম। তারপর ধীরে ধীরে নেমে বিমানবন্দরে নামার পর মনে হল যেন প্রাণ ফিরে পেলাম।’’ মাঝ আকাশে এই বিপত্তির সময়কার বেশ কয়েকটি ভিডিয়ো সোশ্যাল মিডিয়ায় ভাইরাল হয়ে গিয়েছে। তাতে দেখা যাচ্ছে যাত্রীরা সবাই অক্সিজেন মাস্ক নিয়ে বসে রয়েছেন। দু’-একটি সংক্ষিপ্ত ঘোষণাও শোনা গিয়েছে। এ রকমই একটি ভিডিয়ো তুলে সোশ্যাল মিডিয়ায় পোস্ট করেছেন দর্শক হাতি নামে ওই বিমানের আর এক যাত্রী। তাঁর অভিজ্ঞতাও প্রায় একই রকম। জয়পুরে নামার পর তিনি বলেন, ‘‘বিমানকর্মীর এত বড় ভুল, মারাত্মক গাফিলতি, তার পরও সংস্থার তরফে কোনও অনুশোচনা নেই। শুধুমাত্র দেরির জন্য সামান্য দুঃখপ্রকাশ করে বিকল্প বিমানে উঠিয়ে দেওয়া হয়। ভবিষ্যতে যেন আর কাউকে এই পরিস্থিতির মধ্যে পড়তে  না হয়।’’ বৃহস্পতিবার সকালে মুম্বই থেকে জয়পুরগামী জেট এয়ারওয়েজের ৯ডব্লিউ ৬৯৭ বিমানটি আকাশে ওড়ার কিছুক্ষণের মধ্যেই কেবিনের বায়ুর চাপ নিয়ন্ত্রণের বাইরে চলে যায়। তার জেরে অন্তত ৩০ জন যাত্রীর নাক দিয়ে রক্তপাত হয়। কানে ব্যথা ও শ্বাসকষ্টের সমস্যা দেখা দেয় আরও কয়েকজনের। পরে জরুরি অবতরণের পর তাঁদের প্রাথমিক চিকিৎসার পর বিকল্প বিমানে জয়পুরে পাঠানো হয়। জানা যায়, বায়ুর চাপ নিয়ন্ত্রণের সুইচ অন করতেই ভুলে গিয়েছিলেন দায়িত্বে থাকা বিমানকর্মী। ঘটনার তদন্ত শুরু করেছে ডিরেক্টর জেনারেল অব সিভিল এভিয়েশন (ডিজিসিএ)। উদ্বেগ প্রকাশ করেছে কেন্দ্রও।